Document ID: 32013D0250

KOMISIJOS SPRENDIMAS
2013 m. gegužės 21 d.
kuriuo nustatomi ekologiniai kriterijai, taikomi suteikiant ES ekologinį ženklą santechnikos įtaisams
(pranešta dokumentu Nr. C(2013) 2826)
(Tekstas svarbus EEE)
(2013/250/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. lapkričio 25 d. Europos Parlamento ir Tarybos reglamentą (EB) Nr. 66/2010 dėl ES ekologinio ženklo (1), ypač į jo 8 straipsnio 2 dalį,
pasikonsultavusi su Europos Sąjungos ekologinio ženklinimo valdyba,
kadangi:
(1)
pagal Reglamentą (EB) Nr. 66/2010 ES ekologinis ženklas gali būti suteikiamas tokiems produktams, kurie per visą gyvavimo ciklą daro mažesnį poveikį aplinkai;
(2)
Reglamente (EB) Nr. 66/2010 numatyta, kad kiekvienai produktų grupei turi būti nustatyti konkretūs ES ekologinio ženklo suteikimo kriterijai;
(3)
kadangi vandens ir vandeniui sušildyti reikalingos energijos suvartojimu daug prisidedama prie bendro namų ūkių ir nebuitinių patalpų poveikio aplinkai, tikslinga nustatyti ES ekologinio ženklo suteikimo gaminių grupei „santechnikos įtaisai“ kriterijus. Šiais kriterijais visų pirma turėtų būti skatinama naudoti efektyviai vandenį naudojančius produktus, kurie padeda mažinti vandens, tuo pačiu ir vandeniui sušildyti reikalingos energijos, suvartojimą;
(4)
šiame sprendime numatytos priemonės atitinka pagal Reglamento (EB) Nr. 66/2010 16 straipsnį įsteigto komiteto nuomonę,
PRIĖMĖ ŠĮ SPRENDIMĄ:
1 straipsnis
1. Gaminių grupę „santechnikos įtaisai“ sudaro: buitiniai čiaupai, dušo galvutės ir dušai, iš kurių vanduo daugiausiai imamas asmens higienos, valymo, maisto gaminimo reikmėms ir gerti, įskaitant atvejus, kai jie tiekiami rinkai ne buities reikmėms.
2. Prie gaminių grupės „santechnikos įtaisai“ nepriklauso:
a)
vonios čiaupai;
b)
dušai su dviem svirtimis ar rankenomis;
c)
nebuitiniai specialios paskirties santechnikos įtaisai.
2 straipsnis
Šiame sprendime vartojamų terminų apibrėžtys:
1)
čiaupas - tiesiogiai arba netiesiogiai, mechaniškai ir (arba) automatiškai veikiantis vožtuvas, iš kurio imamas vanduo;
2)
dušo galvutė:
a)
stacionarus virš galvos arba šone įtaisomas dušo išvadas, čiurkšlinis į kūną nukreipiamas dušo išvadas arba panašus prietaisas, kurį galima reguliuoti ir kuriuo vanduo iš tiekimo sistemos nukreipiamas į naudotoją, arba
b)
judamas rankoje laikomas dušo išvadas, kuris dušo žarna prijungiamas prie čiaupo ir kurį, naudojant atitinkamą laikiklį, galima pakabinti tiesiai ant čiaupo arba ant sienos;
3)
dušas - dušo galvutės ir tarpusavyje susijusių reguliavimo vožtuvų ir (arba) prietaisų, supakuotų ir parduodamų kaip komplektas, derinys;
4)
dušas su dviem svirtimis ar rankenomis - dušas, kuriame šalto ir karšto vandens tiekimas atskirai reguliuojamas dviem svirtimis arba rankenomis;
5)
elektrinis dušas - dušas, kuriame įrengtas elektrinis vietinis į dušą tiekimo vandens šildytuvas;
6)
nebuitiniai specialios paskirties santechnikos įtaisai - santechnikos įtaisai, kuriems reikia neribojamo vandens srauto, kad jie galėtų vykdyti numatytąsias nebuitines funkcijas;
7)
vandens srauto ribojimo įtaisas - techninis įtaisas, kuriuo vandens srautas apribojamas iki nustatyto dydžio, o didesnį vandens srautą galima gauti tik tuo atveju, jei įtaisą suaktyvina naudotojas pasirinktam laikotarpiui vieno naudojimo metu;
8)
maksimalus gaunamas vandens srautas - didžiausias iš sistemos ar atskiro elemento gaunamas vandens srautas;
9)
mažiausias maksimalus gaunamas vandens srautas - mažiausias visiškai atidarius vožtuvą iš sistemos ar atskiro elemento gaunamas vandens srautas;
10)
techninis saugumo elementas - įtaisas, kuris yra jutikliu valdomo santechnikos įtaiso dalis ir kuriuo, net jei jutiklio veikimo zonoje yra asmuo arba daiktas, vandens tiekimas praėjus nustatytam laikui nutraukiamas, kad vanduo nebėgtų nuolat.
3 straipsnis
Kriterijai, kuriais remiantis prie šio sprendimo 1 straipsnyje apibrėžtos gaminių grupės „santechnikos įtaisai“ priklausančiam gaminiui pagal Reglamentą (EB) Nr. 66/2010 galima suteikti ES ekologinį ženklą, taip pat susiję vertinimo bei patikros reikalavimai nustatyti šio sprendimo priede.
4 straipsnis
Priede nustatyti kriterijai ir susiję vertinimo reikalavimai galioja ketverius metus nuo šio sprendimo priėmimo dienos.
5 straipsnis
Administravimo tikslais gaminių grupei „santechnikos įtaisai“ suteikiamas kodas „x“.
6 straipsnis
Šis sprendimas skirtas valstybėms narėms.
Priimta Briuselyje 2013 m. gegužės 21 d.

Labels: 1
14
20
7
3